Helpende Hand voed tans 8 000 kinders daagliks - Solidariteit WêreldSolidariteit Wêreld
Tuis › Nuuskantoor › Helpende Hand voed tans 8 000 kinders daagliks
Helpende Hand voed tans 8 000 kinders daagliks
Donderdag | 08 April | 2021
Elke aand is daar kleuters wat honger gaan slaap. Hulle ouers kan net eenvoudig nie bekostig om vir hulle kos te gee nie. #StopHonger saam met die Kosblikkie-projek is daarop gemik om te sorg dat hierdie kleuters daagliks 'n bord kos ontvang.
Magies volmaak… dis waaroor dit gaan. Dit is hartverskeurend hoeveel kleuters afhanklik is van 'n ete by die skool as hul primêre ete vir die dag; dis 'n harde realiteit dat klein liggaampies nie normaal kan ontwikkel sonder 'n gebalanseerde dieet nie. Dis moeilik om te konsentreer wanneer jy honger is; dis onmoontlik om te presteer terwyl jou magie grom.
Die hooffokus van die projek is om te verseker dat behoeftige kleuterskole ondersteuning ten opsigte van voeding ontvang. Die Kosblikkie-projek ontvang geweldige positiewe terugvoer van die skole wat betrokke by die voedingsprogram is. Onderwysers bestempel die projek ook as "broodnodig". Gedragsprobleme soos ADHD, wat nie deur behoeftige ouers hanteer en bestuur kan word nie, word deur 'n meer gebalanseerde dieet vir die kinders verlig.
Kleuters word danksy die voedingsprojek as fisiek sterker bestempel. Hulle groot- en klein motoriese vaardighede, sowel as intellektuele en emosionele ontwikkeling, baat ook by die toevoeging van 'n gesonde maaltyd. Dit beteken dat kinders meer gehoorsaam is, hulle take makliker kan verrig en dat hulle selfvertroue verbeter.
Helpende Hand ontvang ook versoeke om by kinderhuise, ouetehuise en behoeftige gesinne in te gryp en daarom is bykomende veldtogte soos #HelpJag begin om die Kosblikkie-projek aan te vul.
Die publiek kan betrokke raak en Helpende Hand só help om meer as 8 000 kleuters daagliks van 'n bord gesonde kos te voorsien. SMS die woord STOP na 38546 en skenk 'n bord kos vir 'n honger kleuter. Die SMS kos R10. Besoek ook www.stophonger.co.za vir meer besonderhede oor die verskillende opsies om hierdie projek te ondersteun.